Diana Wynyard

**Dorothy Isobel Cox**, nada en Lewisham (Londres) o 16 de xaneiro de 1906 e finada en Holborn o 13 de maio de 1964, foi unha actriz inglesa de teatro e cinema coñecida como **Diana Wynyard**.

## Traxectoria 
Wynyard comezou a súa carreira no teatro. Tras actuar en Liverpool e Londres coa Liverpool Repertory Company e a Hamilton Deane Repertory Company, actuou en Broadway, debutando con *Rasputin and the Empress* en 1932, xunto con Ethel, John e Lionel Barrymore. Apareceu tamén na versión cinematográfica, comezando unha breve carreira en Hollywood.

Fox Film Corporation tomouna prestada para a súa fastuosa versión do espectáculo teatral de Noël Coward *Cavalcade* (1933). Como unha esposa e nai nobre, envellecía con graza mentres se sucedían feito como a guerra bóer, o afundimento do *Titanic*, a primeira guerra mundial e a chegada da era do jazz. Con esta interpretación, converteuse na primeira actriz británica candidata ao Óscar á mellor actriz. Tras un feixe de papeis cinematográficos, incluídos o antigo amor de John Barrymore en *Reunion in Vienna*, volveu ao Reino Unido para concentrarse no seu traballo no teatro con papeis como Charlotte Brontë en *Wild Decembers*, de Clemence Dane, *Sweet Aloes*, e como Gilda na estrea británica de *Design for Living*, de Noël Coward.

Ofrecéronlle volver á pantalla para participar con Ralph Richardson en *On the Night of the Fire* (1939), filme dirixido por Brian Desmond Hurst. O seu éxito máis lembrado foi a heroína de *Gaslight* (1940), primeira versión da obra de Patrick Hamilton *Gas Light*. A esta seguíronoa papeis xunto con Clive Brook en *Freedom Radio*, John Gielgud en *The Prime Minister* e Michael Redgrave en *Kipps* (todos de 1941), dirixidos por Carol Reed, que posteriormente se converteu no seu primeiro marido.

### Trala segunda guerra mundial 
A súa carreira teatral floreceu trala guerra como dama protagonista en obras de William Shakespeare en Stratford, no West End de Londres e en xiras por Australia. Na produción de *Much Ado About Nothing* sucedeu a súa amiga Peggy Ashcroft. Wynyard caeu da tribuna durante a escena do somnambulismo en *Macbeth* en 1948. Caeu quince pés, mais foi quen de continuar.

Foi nomeada Comandante da Orde do Imperio Británico (CBE) en 1953.

## Vida persoal 
Wynyard estivo casada co director de cinema inglés Carol Reed desde o 3 de febreiro de 1943 ata agosto de 1947, e posteriormente cun médico húngaro, Tibor Csato.

Faleceu por mor dunha enfermidade renal en Holborn, Central London en 1964, aos 58 anos, mentres ensaiaba *The Master Builder* con Michael Redgrave e Maggie Smith como parte da nova National Theatre Company. Celia Johnson substituíuna. A súa última interpretación para a televisión foi na obra *The Man in the Panama Hat* rodada en marzo de 1964. O seu pasamento ocorreu antes da emisión, pensada para maio de 1964 e posteriormente foi emitida postumamente o 21 de setembro de 1964.

## Filmografía 
* *Rasputin and the Empress* (1932)
* *Cavalcade* (1933)
* *Men Must Fight* (1933)
* *Reunion in Vienna* (1933)
* *Where Sinners Meet* (1934)
* ''Let's Try Again* (título británico: *The Marriage Symphony*) (1934)
* *One More River* (1934)
* *On the Night of the Fire* (1939)
* *Gaslight* (1940)
* *Freedom Radio* (1941)
* *The Prime Minister* (1941)
* *Kipps* (1941)
* *An Ideal Husband* (1947)
* *Tom Brown's Schooldays* (1951)
* *The Feminine Touch* (1956)
* *Island in the Sun* (1957)

## Notas 
## Véxase tamén 
### Ligazóns externas 
*selected performances in Theatre Archive University of Bristol
*Diana Wynyard in *One More River'' (1934) from YouTube